PRESSEMEDDELELSE

København, 16. juni 2016

# 2015 blev et godt år for Miinto – RTL skyder nu flere penge i selskabet

**Iværksættervirksomheden Miinto er klar med årsregnskabet for 2015. Virksomheden fortsætter væksten og leverer det bedste resultat i fire år. En af Europas største mediekoncerner, RTL, investerer samtidig et tocifret millionbeløb i virksomheden. Det sker ud fra en stærk tro på Miintos koncept og vækstpotentiale.**

2015 var et godt år for Miinto. Virksomheden oplever fortsat vækst på tværs af markederne, hvor tøjsalget i 2015 steg med 13 pct. sammenlignet med 2014, og antal ordrer leveret til butikkerne steg til over 550.000 ordrer mod 489.000 ordrer i 2014. Det betyder, at året ender med et positivt EBIDTA resultat, og en bundlinje efter skat på -2,2 mio. kr., hvilket er en fremgang fra 2014 hvor bundlinjen hed -10,6 mio og i 2013 hvor bundlinjen var -30,6 mio. Dermed leverer Miinto det bedste resultat i fire år samtidigt med at holde en sund tocifret vækst hvert år. Den positive udvikling i resultatet sker på trods af store investeringer og kursudsving på den norske og svenske krone. Således ville væksten i tøjsalget have været på 17 pct., hvis der ikke havde været kursfald.

Årsregnskabet for 2015 er også resultatet af en strategi igangsat i 2013. Efter flere år med hurtig ekspansion har ejerkredsen valgt at bevise, at konceptet bag miinto er bæredygtigt uden at være afhængig af ekstern kapital. Arbejdet har indebåret store reduceringer af omkostninger ved at lukke ikke rentable markeder og massive investeringer i marketing og IT – investeringer, som Miinto nu begynder at se resultatet af.

”Jeg er meget tilfreds med Miintos fremgang. Det har været afgørende for os, at væksten er sund, og at vores forretning er gearet til fremtidig vækst. Det giver et stærkt fundament at bygge videre på i 2016,” fortæller Konrad Kierklo, CEO og co-founder af Miinto. Han fortsætter:

”Vi har derfor også store forventninger til 2016. Vi forventer, at den organiske vækst vil fortsætte på tværs af alle markederne, og at vi vil høste flere frugter af de investeringer, vi har foretaget. Det betyder også, at vi forventer et positivt resultat for 2016, og at Miinto vil forstærke sin position i markedet.”

**RTL investerer yderligere 31 millioner i Miinto**

Samtidig med det positive årsregnskab har den nuværende hollandske investor RTL valgt at skrue op for investeringen i Miinto. Siden 2012 har de ejet en andel af Miinto i Holland, og nu investerer RTL yderligere 31 millioner kroner i vækstvirksomheden. En kapitaludvidelse, der samtidig betyder, at RTL går fra at eje en andel af den hollandske forretning til at blive investor på group-niveau. En blåstempling af omverdenens tro på Miintos koncept, som samtidig giver Miinto mulighed for at styrke forretningen yderligere.

RTL udtaler, at Miinto har et endnu større vækstpotentiale og kalder det en ambitiøs virksomhed med et stærkt koncept. RTL har fulgt Miintos rejse i Holland de sidste fire år, og kender derfor forretningen og personerne indefra og glæder sig til at fortsætte samarbejdet og blive en del af hele Miintos forretning.

Konrad Kierklo supplerer:

”Vi er fortsat en virksomhed i vækstfasen. Og vi har stærke vækstambitioner. Derfor kommer vi også til at geninvestere pengene i forretningen. Det ser vi som en nødvendighed for at styrke vores position i et marked, der er præget af massiv konkurrence fra internationale virksomheder.”

**For yderligere oplysninger kontakt:**
Theresa Bødkergaard
Group PR Manager
Mobil: 6018 8168

tb@miinto.com

**Fakta om Miintos årsregnskab:**

* Miinto ender med et positivt EBIDTA i 2015, og et resultat efter skat på -2,2 mio. kr. i 2015. Det er en fremgang på 8,3 mio. kr. sammenlignet med 2014 samt 27,4 mio. kr. bedre end 2013, og er dermed Miintos bedste regnskab de seneste fire år.
* I 2015 steg antal ordrer leveret til butikkerne til 550.000 ordrer mod 489.000 ordrer i 2014.
* Miinto oplever vækst på tværs af markederne i Danmark, Norge, Sverige og Holland.
* Tøjsalget er steget med 13 pct. sammenlignet med 2014. En vækst, der ville have været på 17 pct., hvis det ikke havde været for den faldende kurs på norske og svenske kroner.
* Nuværende investor RTL investerer yderligere 31 mio. kr. i Miinto på baggrund af årsresultatet. RTL går dermed fra at være investor i den hollandske del af forretningen til at være investor på group niveau.

**Om Miinto**
Danske Miinto blev stiftet i 2009 og er i dag et af Skandinaviens førende online modevirksomheder med handel i Danmark, Sverige, Norge og Holland. Miinto er et online kollektiv bestående af fysiske modebutikker og tilbyder samlet set mere end 238.000 varer og tusindvis af brands via over 1.000 samarbejdspartnere. Miinto har i alt 85 ansatte fordelt på de fire lande med 50 ansatte på hovedkontoret på Amager, København. Stifter og CEO Konrad Kierklo blev i januar 2016 hædret af Forbes på den prestigefulde liste ”30 under 30”. Læs mere på www.miinto.com.